บาทเปิด 31.04/06ตลาดรอผลประชุมเฟด
ธนาคารซีไอเอ็มบี ไทย รายงาน เงินบาทเปิด 31.04/06 ตลาดยังรอผลประชุมเฟด และกองทุน ESM
12 ก.ย. 2555

ธนาคารซีไอเอ็มบี ไทย รายงาน เงินบาทเปิด 31.04/06 ตลาดยังรอผลประชุมเฟด และกองทุน ESM
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้าวันนี้ที่ระดับ 31.04/06 บาท/ดอลลาร์ เคลื่อนไหวตามค่าเงินสกุลอื่นๆในภูมิภาค โดยส่วนใหญ่ยังคงรอปัจจัย 2 เรื่อง คือ ผลการประชุมของคณะกรรมการกำหนดนโยบายการเงินของธนาคารกลางสหรัฐ (เฟด) ที่จะเริ่มการประชุมกำหนดนโยบายการเงินวันแรกในวันนี้ ว่าจะประกาศมาตรการกระตุ้นเศรษฐกิจด้วย QE3 หรือไม่ และกรณีศาลรัฐธรรมนูญของเยอรมนีจะวินิจฉัยว่าด้วยความชอบในการจัดตั้งกองทุนกลไกรักษาเสถียรภาพยุโรป (ESM) ซึ่งจะเป็นเครื่องมือในการแก้ไขวิกฤตหนี้ยูโรโซน
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 77.85/89 เยน/ดอลลาร์ ส่วนค่าเงินยูโรอยู่ที่ระดับ 1.2855/2858 ดอลลาร์/ยูโร
นักบริหารเงิน คาดว่า เงินบาทวันนี้น่าจะเคลื่อนไหวในลักษณะแข็งค่า แต่คาดว่าไม่น่าจะหลุดแนวรับ 31.00 บาท/ดอลลาร์ ส่วนแนวต้านมองไว้ที่ 31.10 บาท/ดอลลาร์
ด้านความเคลื่อนไหวอื่นๆ กระทรวงแรงงานสหรัฐเปิดเผยราคานำเข้าและส่งออกเดือนส.ค., กระทรวงพาณิชย์สหรัฐเปิดเผยข้อมูลสต็อกสินค้าภาคค้าส่งเดือนก.ค. และ สำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์